钦定古今图书集成/理学汇编/字学典/第160卷 > 遵生八笺 > 《镇纸》
## 钦定古今图书集成/理学汇编/字学典/第160卷 > 遵生八笺 > 《镇纸》

有古铜青绿虾蟆，虚置铜坐，重有斤馀。又有虎蹲铜
坐一，塑铸者，乃上古物也。且见必成对压纸，妙甚。有
古铜坐卧哇哇亦佳。有古铜蹲螭眠龙，有鎏金辟邪
卧马，有大铜虎，遍身青绿，重三二斤者，用以压书玉。
有古彘，古人用以挣肋殉葬者，每见二条。有白玉猎
狗，有卧螭，有大样坐卧哇哇。有玉兔、玉牛、玉马、玉鹿、
“玉羊、蟾蜍、日月玛瑙、石鼓、柏枝玛瑙、蹲虎、水晶石鼓、
洒黄水晶、眠牛、捧瓶、玻斯”，其做法精妙如画，皆宋物
也。有哥窑蟠螭，有青东磁狮鼓、白定哇哇狻猊。余自
燕中得玉蟾二枚，其背斑点如洒墨，色同玳瑁，无黄
晕，俨若虾蟆背状，肚下纯白，其制古雅肖生，用为镇
纸，摩弄可爱。又见红绿玛瑙二大蟹，可为绝奇。有白
玉玛瑙、辟邪，长三四寸者，皆镇纸佳品。

《清异录》：“欧阳通善书，修饰文具，其家藏遗物尚多，皆
就刻名号，镇纸曰‘套子龟’”，“小连城”、“千钧史”，“界尺曰‘由
准氏’”，“芒笔曰‘畦宗郎君’，夹槽曰‘半身龙’。”

《钱氏私志》：徽皇闻米元章有字学。一日于瑶林殿张
绢图，方广一丈许，设玛瑙砚、李廷珪、墨、牙管笔、金砚
匣、玉镇、纸水滴，召米书之。上出帘观看，令梁守道相
伴，赐酒果，乃反系袍袖，跳跃便捷，落笔如云，龙蛇飞
动。上在帘下回顾，抗声曰：“奇绝陛下！”上大喜，尽以砚
匣镇纸之属赐之。

《云林石谱》：“兰州黄河水中产石，顷年余获一圆青石，
大如柿，作镇纸，经宿连简册，辄温润，后以器贮之，凡
移时有水浸润，一日坠地，破而为山，四段空。有小鱼
一枚，才寸许，跳踯顷刻即死。”

《春渚纪闻》：水曹赵子立言其顷在都下，偶以百钱于
相国寺市得一异石，将为纸镇，遇一玉工，求以钱二
万易之，赵不与，玉工叹息数四曰：“此宝非余不能精
辨，馀人一钱不直也。”持归几年，了无他异。其季子康
不直工言，以斧破视之，中有泓水，一鲫跃出，拨刺于
地，急取之，亡矣。

《云林石谱》：“韶州桃花石出土中，其色粉红斑斓，稍润，
扣之无声，可琢器皿，或为镇纸。”

《书史》：薛绍彭论笔砚间物云：“砚滴须琉璃，镇纸须金
虎。”